**Pozdravljeni!**

Prvomajske počitnice so za nami, čaka nas še zadnji, ciljni del. Glede na to, da ni še čisto jasno kako se letos še vidimo, se moram pripraviti na obe možnosti. Šolsko leto pač moramo zaključiti. Zato vam v nadaljevanju dajem nalogo, ki je za oceno na daljavo.

Vsebinsko nam manjka še naloga zračne perspektive in abstrakcije v kiparstvu ter instalacija.

Sedanja naloga zračne perspektive bo zastavljena tako, da boste z njo pridobili oceno, ki je potrebna v drugem ocenjevalnem obdobju.

**VAŠA NALOGA**

Likovni problem: **zračna perspektiva**

Likovna naloga: **IZ TRAVNIKA V DALJAVO**

Likovna tehnika: **slikanje z naravnimi barvami ali temperami**

Naloga je zastavljena za **4 šolske ure (1 teoretično in 3 izvedbeno)**

**TEORETIČNI DEL**

Najprej si v e-učbeniku od strani 21 do 23 preberite o zračni perspektivi na tej povezavi: <https://eucbeniki.sio.si/lum9/2404/index3.html>

Nadaljujte in rešite naloge na strani 24, 25, 26.

Kot ste izvedeli pri zračni perspektivi predmeti z oddaljevanjem bledijo in rahlo modrijo. Ta perspektiva je jasno vidna tudi v naravi. Za njeno izvedbo lahko uporabimo celotno barvno paleto, lahko pa tudi samo eno izbrano barvo, ki jo svetlimo in ji dodajamo moder pridih.

Ker je to slikarska naloga in verjetno doma nimate temper ali akvarelnih barv, boste nalogo ustvarili z naravnimi barvami. Kdor ima tempere, lahko dela z njimi. Ustvarjanje z naravnimi barvami je najbolj uspešno, če jih uporabljamo v tehniki akvarela. To pomeni, da barve niso močne, goste pač pa blede, prosojne. Zelo lepo lahko z njimi slikamo tonsko in večplastno. Večplastno pomeni, da najprej nanesemo eno plast, počakamo, da se posuši in nato dodamo novo plast preko. Nova plast je temnejša in močnejša. Plasti je lahko poljubno veliko, vsaka naslednja je močnejša.

Primer tonskega slikanja s kavo je na tej povezavi:

<https://www.youtube.com/watch?v=NIXRNlpLVVo>

Pri tem velja, močnejša je kava, temnejša je sled za čopičem. Če kavo reducirate (pokuhate, da postane gosta), bo še temnejše. Če čopiča nimate si pomagate z vatirano palčko.

**PRAKTIČNI DEL:**

Na risalni list ali zadnjo stran koledarja si najprej s svinčnikom narišite motiv Iz travnika v daljavo. To pomeni, da si motiv zamislite kot bi sedeli na planinskem travniku/pašniku in bi gledali mimo vseh travniških rož in bližnjih dreves ali grmov dol v dolino. Kot bi bili na Poreznu ali Blegošu …

Naredite si nekaj naravnih barvil. Osnova naj bo pokuhana kava ali instant kavni prah. Poleg tega lahko uporabite čaj, zmečkano špinačo, vijolice, rdeče zelje, kurkuma, čebulne olupke, sokove, borovnice … Domišljija nima meja. Več barv boste ustvarili, bolj bo slika pestra.

Najprej pobarvajte zadnji najbolj oddaljen plan, preko njega nato postopno nizajte vedno bližje plane. Vsak bližnji plan bo temnejši in bo dajal občutek bližanja.

V prvem planu se potrudite in izdelajte detajle na bližnjih rastlinah, drevesih, travniških rožah … Ti bližnji deli motiva lahko segajo preko roba lista (kot pri fotografiji).

Če boste ustvarili modri pridih, boste zračno perspektivo še bolj poudarili. Pri tem velja, da vsak naslednji plan modri in še toliko bolj bledi. Kar pomeni, da se ta modrina vidi samo v pridihu.

Slikajte etapno in delo vmesno fotografirajte in pošljite na [ustvarjam.vsepovrsti@gmail.com](mailto:ustvarjam.vsepovrsti@gmail.com). S pomočjo mojega komentarja vam bo delo šlo lažje in hitreje od rok.

Pri delu upoštevajte sledeče kriterije za vrednotenje:

**Kriteriji za vrednotenje:**

**Likovni problem:**

Zračna perspektiva - 5 točk:

5: Na sliki je zračna perspektiva odlično vidna in upodobljena

4: Na sliki je zračna perspektiva vidna in upodobljena

3: Na sliki je zračna perspektiva delno vidna in upodobljena

2: Na sliki zračna perspektiva ni jasno vidna

1: Zračna perspektiva je neustrezno izdelana

**Likovni motiv:**

Iz travnika v daljavo - 5 točk:

5: Motiv je domiselno, jasno upodobljen, vidi se več plasti prostorskih planov, bližnji plan je zelo detajlno naslikan

4: Motiv je domiselno, jasno upodobljen, vidi se nekaj prostorskih planov, bližnji plan je delno detajlno naslikan

3: Motiv je manj jasno upodobljen, prostorskih planov je manj, bližnji plan je delno detajlno naslikan

2: Motiv je manj jasno upodobljen, prostorskih planov je manj, bližnji plan ni detajlno naslikan

1: Motiv je neustrezno izdelan

**Likovna tehnika:**

Slikanje z naravnimi barvami - 5 točk

5: Uporabljenih je več naravnih barv, vidi se večplastno nanašanje barv, barve z oddaljevanjem bledijo in modrijo, viden je akvarelni način izvedbe naloge

4: Uporabljeni sta dve naravni barvi, vidi se večplastno nanašanje barv, barve z oddaljevanjem bledijo, viden je akvarelni način izvedbe naloge

3: Uporabljeni sta dve naravni barvi, barve niso večplastno nanešene, barve z oddaljevanjem bledijo

2: Uporabljena je ena naravna barva, barve z oddaljevanjem ne bledijo, ni večplastnega nanosa

1: Slika je neustrezno izdelana

Želim vam uspešno slikanje.

**Zadnji dan za oddajo naloge je petek, 29. 5. 2020.**

**Če naloge ne pošljete v razpisanem roku, vam predmeta likovna umetnost ne morem zaključiti. Brez zaključne ocene pa ni zaključnega spričevala.**

Kdor nalogo konča prej, mi jo lahko brez težav pošlje takoj. Ko ustrezno končate, bo naloga vrednotena po danih kriterijih in ocena bo pridobljena in takoj vpisana v lopolis.

V kolikor vas še karkoli zanima, sem vam na voljo na: [ustvarjam.vsepovrsti@gmail.com](mailto:ustvarjam.vsepovrsti@gmail.com)

Lepo bodite!

Ana Koren